MT Il-Ġurnal Uffiċjali ta’ l-Unjoni Ewropea L 54/28

DEĊIŻJONI TA' L-AWTORITÀ TAS-SORVELJANZA TA' L-EFTA

Nru 378/06/COL

tas-6 ta' Diċembru 2006

dwar il-mapep tar-reġjuni megħjuna u l-livelli ta' l-għajnuna (L-Iżlanda)

L-AWTORITÀ TAS-SORVELJANZA TA’ L-EFTA (1),

Wara li kkunsidrat il-Ftehim dwar iż-Żona Ekonomika Ewropea (2), u partikolarment l-Artikoli 61 sa 63 u l-Protokoll 26 tiegħu,

Wara li kkunsidrat il-Ftehim bejn l-Istati ta' l-EFTA dwar it-Twaqqif ta' Awtorità tas-Sorveljanza u Qorti tal-Ġustizzja (3), u b'mod partikolari l-Artikolu 24 tiegħu,

Wara li kkunsidrat l-Artikolu 1(3) tal-Parti I u l-Artikolu 4(3) tal-Parti II tal-Protokoll 3 tal-Ftehim dwar is-Sorveljanza u l-Qorti,

Wara li kkunsidrat il-Linji ta' Gwida ta' l-Awtorità (4) għall-applikazzjoni u l-interpretazzjoni ta' l-Artikoli 61 u 62 tal-Ftehim ŻEE, u b'mod partikolari l-Kapitolu 25.B dwar l-“Għajnuna Reġjonali Nazzjonali 2007-2013” tiegħu,

Billi:

I. FATTI

1. Proċedura

Permezz ta' ittra mill-Missjoni ta' l-Iżlanda lill-Unjoni Ewropea li ġġib id-data ta' l-10 ta' Lulju 2006 li wasslet ittra mill-Ministeru tal-Finanzi datata s-7 ta' Lulju 2006, li t-tnejn waslu u ġew irreġistrati mill-Awtorità fil-11 ta' Lulju 2006 (Okkorrenza Nru 380966), l-awtoritajiet ta' l-Iżlanda nnotifikaw, skond l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti, mappa ġdida tar-reġjuni megħjuna u l-livelli ta' għajnuna fl-Iżlanda applikabbli mill-1 ta' Jannar 2007 sal-31 ta' Diċembru 2013. In-notifika ssejset fuq klassifikazzjoni ġdida NUTS ta' l-Iżlanda f'żewġ reġjuni NUTS III u ġiet sottomessa bir-riżerva li l-Eurostat jaċċetta l-proposta tal-Gvern ta' l-Iżlanda biex tiġi adottata din il-klassifikazzjoni ġdida.

Permezz ta' ittra li ġġib id-data tat-13 ta' Lulju 2006 (Okkorrenza Nru 381227), l-Awtorità infurmat lill-awtoritajiet ta' l-Iżlanda li mingħajr il-konferma li l-Eurostat kien formalment aċċetta l-proposta biex l-Iżlanda tkun ikklassifikata bħala żewġ reġjuni NUTS III, l-Awtorità ma kinitx tista' tiddefinixxi l-pożizzjoni tagħha dwar il-mappa proposta.

B'ittra mill-Missjoni ta' l-Iżlanda lill-Unjoni Ewropea li ġġib id-data ta' l-20 ta' Ottubru 2006 li wasslet ittra mill-Ministeru tal-Finanzi datata l-20 ta' Ottubru 2006, li t-tnejn waslu u ġew irreġistrati mill-Awtorità fil-25 ta' Ottubru 2006 (Okkorrenza Nru 395420), l-awtoritajiet ta' l-Iżlanda nnotifikaw lill-Awtorità b'emenda għan-notifika ta' mappa ta' l-għajnuna reġjonali għall-Iżlanda għall-perjodu 2007-2013.

Permezz ta' ittra li ġġib id-data tal-25 ta' Ottubru 2006 (Okkorrenza Nru 396970), l-Awtorità talbet lill-awtoritajiet ta' l-Iżlanda biex jipprovdu aktar informazzjoni.

Permezz ta' ittra li ġġib id-data tas-16 ta' Novembru 2006 (Okkorrenza Nru 398727) mill-Ministeru tal-Finanzi, l-Awtorità ngħatat informazzjoni kumplementari.

2. L-isfond

Permezz ta' ittra li ġġib id-data tas-6 ta' April 2006 mill-Awtorità lill-Missjoni ta' l-Iżlanda lill-Unjoni Ewropea (Okkorrenza Nru 369212), l-awtoritajiet ta' l-Iżlanda ġew infurmati li l-Awtorità kienet adottat linji ta' gwida ġodda dwar għajnuna mill-Istat għar-reġjuni għall-perjodu 2007-2013 taħt il-forma ta' Kapitolu ġdid, il-Kapitolu 25.B, tal-Linji ta' Gwida għall-Għajnuna mill-Istat.

Barra minn dan, l-Awtorità pproponiet, skond l-Artikolu 1(1) tal-Parti I tal-Protokoll 3 tal-Ftehim dwar is-Sorveljanza u l-Qorti, li l-awtoritajiet ta' l-Iżlanda jaċċettaw il-miżuri xierqa stabbiliti fil-Kapitolu 25.B.8 tal-Linji ta' Gwida għall-Għajnuna mill-Istat (5).

Permezz ta' ittra mill-Missjoni ta' l-Iżlanda għall-Unjoni Ewropea li ġġib id-data tal-11 ta' April 2006, li l-Awtorità rċeviet u rreġistrat fit-12 ta' April 2006 (Okkorrenza Nru 369986), l-awtoritajiet ta' l-Iżlanda kienu aċċettaw il-miżuri xierqa proposti.

Il-Kapitolu l-ġdid 25.B dwar il-Linji ta' Gwida għall-Għajnuna mill-Istat jistabbilixxi li l-għajnuna mill-Istat għall-investimenti tista' tingħata biex jitkabbar l-iżvilupp ekonomiku ta' ċerti reġjuni żvantaġġjati. Biex l-Istati ta' l-EFTA jkunu jistgħu jagħmlu dawn l-għotjiet ta' għajnuna, l-Awtorità għandha tinnotifika u tapprova mappa tar-reġjuni megħjuna.

Il-Kapitolu l-ġdid 25.B dwar il-Linji ta' Gwida għall-Għajnuna mill-Istat jipprovdi li r-reġjuni b'densità ta' popolazzjoni baxxa, inizjalment definiti bħala reġjuni NUTS livell III (6) b'inqas minn 12-il abitant punt ħamsa għal kull kilometru kwadru, għandhom id-dritt li jiddaħħlu fil-mappa. Madankollu, skond is-sistema attwali tal-klassifika NUTS, l-Iżlanda, bħala tali, hija meqjusa bħala reġjun NUTS III (kif ukoll bħala reġjun NUTS I u NUTS II). Id-densità ta' popolazzjoni ta' l-Iżlanda hija anqas minn 12,5-il abitanti għal kull kilometru kwadru (7). Fid-dawl tal-konfigurazzjoni demografika speċjali ta' l-Iżlanda, l-Awtorità ddeċidiet li tiddetermina l-kopertura demografika għall-Iżlanda fuq il-bażi tar-reġjuni NUTS IV b'densita' ta' popolazzjoni baxxa. 31,6% tal-popolazzjoni ta' l-Iżlanda tgħix f'dawk ir-reġjuni li għandhom inqas minn 12-il abitanti punt ħamsa għal kull kilometru kwadru. Il-kopertura nazzjonali tal-popolazzjoni għall-Iżlanda hija għalhekk 31,6 %.

Madankollu, in vista tar-riforma li jmiss tal-klassifikazzjoni NUTS ta' l-Iżlanda, fil-Kapitolu l-ġdid 25.B tal-Linji ta' Gwida għall-Għajnuna mill-Istat l-Awtorità espressament ipprovdiet (8) li l-mappa tar-reġjuni megħjuna tista' tkun stabbilita b'referenza għar-reġjuni NUTS III, f'każ li fl-Iżlanda jiddaħħal aktar minn reġjun NUTS III wieħed.

Permezz ta' ittra li ġġib id-data tal-25 ta' Ottubru 2006 mill-awtoritajiet ta' l-Iżlanda, l-Awtorità ġiet infurmata li mill-1 ta' Jannar 2008 l-Eurostat approva l-klassifikazzjoni l-ġdida NUTS imsejsa fuq żewġ reġjuni NUTS.

3. Deskrizzjonijiet tal-mapep proposti

L-awtoritajiet ta' l-Iżlanda nnotifikaw żewġ mapep ta' reġjuni megħjuna msejsa fuq żewġ klassifikazzjonijiet NUTS suċċessivi: waħda msejsa fuq il-klassifikazzjoni NUTS attwali għall-perjodu mill-1 ta' Jannar 2007 sal-31 ta' Diċembru 2007, u oħra msejsa fuq il-klassifikazzjoni NUTS il-ġdida għall-perjodu mill-1 ta' Jannar 2008 sal-31 ta' Diċembru 2013.

3.1. Mappa proposta għall-perjodu bejn l-1 ta' Jannar 2007 u l-31 ta' Diċembru 2007

3.1.1. Metodoloġija u kopertura

Fl-Iżlanda, sitt reġjuni NUTS IV għandhom inqas minn 12,5 abitanti għal kull kilometru kwadru: Austurland, Norðurland eystra, Norðurland vestra, Suðurland, Vestfirðir u Vesturland. Dawn ir-reġjuni NUTS IV kollha huma proposti bħala eleiġibbli għall-għajnuna mill-Istat għar-reġjuni.

Iż-żoni inklużi għandhom popolazzjoni totali ta' 96 010 abitanti u densità ta' popolazzjoni medja ta' 0,95 abitant għal kull kilometru kwadru (9). Il-popolazzjoni li tgħix f'dawn iż-żoni tirrappreżenta 31,4 % tal-popolazzjoni totali ta' l-Iżlanda.

Il-mappa proposta tar-reġjuni megħjuna għall-perjodu mill-1 ta' Jannar 2007 sal-31 ta' Diċembru tinkludi s-sitt reġjuni NUTS IV msemmija hawn fuq, kif jidher fil-mappa fl-Anness 1 ta' din id-Deċiżjoni.

Lista tal-muniċipalitajiet koperti mill-mappa ta' l-għajnuna għar-reġjuni għal matul il-perjodu mill-1 ta' Jannar 2007 sal-31 ta' Diċembru 2007 tidher fl-Anness 2 ta' din id-Deċiżjoni.

3.1.2. Limiti massimi ta' l-għajnuna

L-awtoritajiet ta' l-Iżlanda jipproponu li ż-żoni kollha inklużi fil-mappa għandhom jibbenefikaw mill-intensitajiet massimi ta' għajnuna kif stabbilit mil-linji ta' gwida ta' l-Awtorità għall-għajnuna reġjonali.

Fit-Tabella 1 ta' hawn taħt jidhru l-intensitajiet notifikati.

Tabella 1

Żona ġeografika Livell massimu ġenerali ta' għajnuna (GGE) (*) Suppliment għall-impriżi ta' daqs medju (10) (GGE) Suppliment għall-impriżi ta' daqs żgħir (10) (GGE) Iż-żoni eliġibbli kollha 15 % 10 % 20 %

3.2. Mappa proposta għall-perjodu bejn l-1 ta' Jannar 2008 u l-31 ta' Diċembru 2013

3.2.1. Metodoloġija u kopertura

Permezz ta' ittra li ġġib id-data tad-9 ta' Ġunju 2006, l-awtoritajiet ta' l-Iżlanda talbu formalment li l-Eurostat jadotta klassifikazzjoni NUTS ġdida għall-Iżlanda bħala żewġ reġjuni NUTS III. Dawn iż-żewġ reġjuni NUTS III huma r-reġjun tal-Kapitali (“Höfuðborgarsvæði”) minn naħa waħda, u l-parti ta' l-Iżlanda 'l barra mir-reġjun tal-Kapitali (“Landsbyggð”) min-naħa l-oħra. Ir-reġjun NUTS III “L-Iżlanda 'l barra mir-reġjun tal-Kapitali” jikkorrispondi mad-distretti elettorali tal-Majjistral, il-Grigal u n-Nofsinhar.

Permezz ta' ittra li ġġib id-data tas-27 ta' Settembru 2006, id-Direttur Ġenerali ta' l-Eurostat informa lill-awtoritajiet ta' l-Iżlanda li l-qsim il-ġdid ta' l-Iżlanda f'żewġ reġjuni NUTS III ser jidħol fis-seħħ fl-1 ta' Jannar 2008.

Iż-żoni inklużi għandhom popolazzjoni totali ta' 113 485 abitant u densità ta' popolazzjoni medja ta' 1,2 abitant għal kull kilometru kwadru (11) Il-popolazzjoni li tgħix f'dawn iż-żoni tirrappreżenta 37,5 % tal-popolazzjoni totali ta' l-Iżlanda.

Il-mappa proposta tar-reġjuni megħjuna għall-perjodu 2008-2013 tinkludi t-tliet distretti elettorali rurali, kif jidher fil-mappa fl-Anness 3 ta' din id-Deċiżjoni.

Lista tal-muniċipalitajiet koperti mill-mappa ta' l-għajnuna għar-reġjuni għal matul il-perjodu mill-1 ta' Jannar 2008 sal-31 ta' Diċembru 2013 tidher fl-Anness 4 ta' din id-Deċiżjoni.

3.2.2. Limiti massimi ta' l-għajuna

L-awtoritajiet ta' l-Iżlanda jipproponu li ż-żoni kollha inklużi fil-mappa għandhom jibbenefikaw mill-intensitajiet massimi ta' għajnuna.

Fit-Tabella 2 ta' hawn taħt jidhru l-intensitajiet notifikati.

Tabella 2

Żona ġeografika Livell massimu ġenerali ta' għajnuna (GGE) (**) Suppliment għall-impriżi ta' daqs medju (12) (GGE) Suppliment għall-impriżi ta' daqs żgħir (12) (GGE) Iż-żoni eliġibbli kollha 15 % 10 % 20 %

II. VALUTAZZJONI

1. Formalitajiet tan-notifika

Il-Kapitolu 25.B.7 tal-Linji ta' Gwida għall-Għajnuna mill-Istat (13) jistabbilixxi li “ir-reġjuni ta' Stat ta' l-EFTA eliġibbli għal għajnuna reġjonali għall-investiment skond id-derogi u l-limiti ta' intensità ta' l-għajnuna għal investiment inizjali approvat għal kull reġjun, kollha flimkien jiffurmaw mappa ta' l-għajnuna reġjonali ta' Stat ta' l-EFTA”.

Id-definizzjoni tal-mappa fiha nnifisha ma tinvolvix għajnuna diretta fl-ambitu tat-tifsira ta' l-Artikolu 61(1) tal-Ftehim dwar iż-ŻEE, Madankollu, l-awtorizzazzjoni tal-mappa tistabbilixxi, flimkien mal-linji ta' gwida għall-għajnuna reġjonali, il-qafas għall-għoti ta' l-għajnuna skond l-iskemi ta' għajnuna reġjonali.

Bl-aċċettazzjoni tal-miżuri xierqa, il-Gvern ta' l-Iżlanda aċċetta li jinnotifika, skond l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti, mappa waħda ta' l-għajnuna reġjonali (14). In-notifika ddatata s-7 ta' Lulju 2006 (Okkorrenza Nru 380966), kif emendata mill-Emenda tal-25 ta' Ottubru 2006 Okkorrenza Nru 395420), u kif kompluta permezz ta' ittra li ġġib id-data tas-16 ta' Novembru 2006 tikkostitwixxi notifika kompleta. Għaldaqstant, l-awtoritajiet ta' l-Iżlanda ssodisfaw l-obbligi tagħhom skond l-aċċettazzjoni tal-miżuri xierqa u l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti. Konsegwentement, f'konformità mal-Kapitolu (86), l-Awtorità ser tivvaluta n-notifika skond il-proċedura stabbilita fl-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti.

L-eżaminar mill-Awtorità tan-notifika huwa msejjes fuq il-kriterji stabbiliti fil-Kapitolu 25.B.3-4 tal-Linji ta' Gwida għall-Għajnuna mill-Istat.

2. Applikazzjoni tar-regoli relevanti ta' l-għajnuna mill-Istat

2.1. Mappa reġjonali għall-perjodu mill-1 ta' Jannar 2007 sal-31 ta' Diċembru 2007

2.1.1. Metodoloġija u kopertura

Skond il-Kapitolu 25.B.3.3.2 tal-Linji ta' Gwida għall-Għajnuna mill-Istat, l-awtoritajiet ta' l-Iżlanda pproponew metodu msejjes fuq reġjuni ġeografiċi NUTS IV b'densità ta' popolazzjoni ta' anqas minn 12,5 abitanti għal kull kilometru kwadru.

L-Awtorità tosserva li r-reġjun megħjun propost għandu popolazzjoni totali ta' 96 010 u densità ta' popolazzjoni ta' 0,95 abitant għal kull kilometru kwadru. Il-mappa proposta tar-reġjuni megħjuna tkopri 31,4 % tal-popolazzjoni totali ta' l-Iżlanda. Il-kopertura demografika totali ta' 31,4 % proposta bħala eliġibbli mill-awtoritajiet ta' l-Iżlanda ma' taqbiżx il-limitu massimu tal-popolazzjoni nazzjonali ffissat għal 31,6 % fil-Kapitolu 25.B.3.3.1 (15).

L-Awtorità jidhrilha li din il-parti tal-proposta tissodisfa l-kriterji rilevanti tal-Kapitolu 25.B tal-Linji ta' Gwida għall-Għajnuna mill-Istat.

2.1.2. Limiti massimi ta' l-għajnuna

L-awtoritajiet ta' l-Iżlanda pproponew limitu massimu ġenerali ta' għajnuna għar-reġjuni kollha koperti mill-mappa ta' l-għajnuna reġjonali ta' 15 % GGE għall-impriżi l-kbar b'supplement ta' 10 % għall-impriżi ta' daqs medju u 20 % għall-impriżi ż-żgħar.

Din l-istrateġija hija konformi mal-kundizzjonijiet tal-Kapitolu 25.B.4.1.2 tal-Linji ta' Gwida għall-Għajnuna mill-Istat (16) li tipprovdi li: “Ir-reġjuni b'densità ta' popolazzjoni baxxa (li jikkorrispondu għal-livell NUTS III jew iżgħar) u r-reġjuni NUTS III jew partijiet minnhom li jaqsmu fruntiera fuq l-art ma' pajjiż li mhux Stat Membru taż-Żona Ekonomika Ewropea jew l-EFTA, huma dejjem eliġibbli għal intensità ta' għajnuna ta' 15 % GGE”. (enfasi miżjuda)

Il-linji ta' gwida għall-Għajnuna mill-Istat jistabbilxxu wkoll (17) li “fil-każ ta' għajnuna mogħtija lil impriżi ta' daqs żgħir u ta' daqs medju, il-limitu massimu fit-Taqsima 25.B.4.1.2 jista' jiżdied b'20 % GGE għal għajnuna mogħtija lil impriżi żgħar u b'10 % għal għajnuna mogħtija lil impriżi ta' daqs medju”.

Għaldaqstant l-Awtorità tikkonkludi li l-intensitajiet massimi ta' għajnuna għall-investimenti fir-reġjuni, kif propost mill-awtoritajiet ta' l-Iżlanda, huma konformi mal-Linji ta' Gwida għall-Għajnuna mill-Istat.

2.2. Mappa reġjonali għall-perjodu mill-1 ta' Jannar 2008 sal-31 ta' Diċembru 2013

2.2.1. Metodoloġija u kopertura

Skond il-Kapitolu 25.B.3.3.2 tal-Linji ta' Gwida għall-Għajnuna mill-Istat, l-awtoritajiet ta' l-Iżlanda pproponew metodu msejjes fuq reġjuni ġeografiċi NUTS III b'densità ta' popolazzjoni ta' anqas minn 12,5 abitanti għal kull kilometru kwadru.

L-Awtorità tosserva li r-reġjun megħjun propost għandu popolazzjoni totali ta' 113 485 u densità ta' popolazzjoni ta' 1,2 abitant għal kull kilometru kwadru. Il-mappa proposta tar-reġjuni megħjuna tkopri 37,5 % tal-popolazzjoni totali ta' l-Iżlanda. Il-kopertura demografika totali ta' 37,5 % proposta bħala eliġibbli mill-awtoritajiet ta' l-Iżlanda ma' taqbiżx il-limitu massimu tal-popolazzjoni nazzjonali msemmi fil-Kapitolu 25.B.3.3.1 (18). Madankollu, l-Awtorità tipprovdi għal possibbiltà biex il-kopertura demografika totali għall-Iżlanda terġa' tkun ivvalutata f'każ li tiġi emendata l-klassifikazzjoni permezz ta' l-introduzzjoni ta' aktar minn reġjun NUTS III wieħed (19). Il-kopertura demografika ogħla hija għaldaqstant aċċettabbli.

L-Awtorità jidhrilha li din il-parti tal-proposta tissodisfa l-kriterji rilevanti tal-Kapitolu 25.B tal-Linji ta' Gwida għall-Għajnuna mill-Istat.

2.2.2. Limiti massimi ta' l-għajuna

L-awtoritajiet ta' l-Iżlanda pproponew limitu massimu ġenerali ta' għajnuna għar-reġjuni kollha koperti mill-mappa ta' l-għajnuna reġjonali ta' 15 % GGE għall-impriżi l-kbar b'supplement ta' 10 % għall-impriżi ta' daqs medju u 20 % għall-impriżi ż-żgħar.

Din l-istrateġija hija konformi mal-kundizzjonijiet tal-Kapitolu 25.B.4.1.2 tal-Linji ta' Gwida għall-Għajnuna mill-Istat (20) li tipprovdi li: “Ir-reġjuni b'densità ta' popolazzjoni baxxa (li jikkorrispondu għal-livell NUTS III jew iżgħar) u r-reġjuni NUTS III jew partijiet minnhom li jaqsmu fruntiera fuq l-art ma' pajjiż li mhux Stat Membru taż-Żona Ekonomika Ewropea jew l-EFTA, huma dejjem eliġibbli għal intensità ta' għajnuna ta' 15 % GGE”. (enfasi miżjuda)

Il-Linji ta' Gwida għall-Għajnuna mill-Istat (21) jistabbilixxu wkoll li “fil-każ ta' għajnuna mogħtija lil impriżi ta' daqs żgħir u ta' daqs medju, il-limitu massimu fit-Taqsima 25.B.4.1.2 jista' jiżdied b'20 % GGE għal għajnuna mogħtija lil impriżi żgħar u b'10 % għal għajnuna mogħtija lil impriżi ta' daqs medju”.

Għaldaqstant l-Awtorità tikkonkludi li l-intensitajiet massimi ta' għajnuna għall-investimenti fir-reġjuni, kif propost mill-awtoritajiet ta' l-Iżlanda, huma konformi mal-Linji ta' Gwida għall-Għajnuna mill-Istat.

3. Ambitu tad-deċiżjoni u akkumulazzjoni ta' l-għajnuna

Il-mapep tar-reġjuni megħjuna għandhom, bħala prinċipju, japplikaw mill-1 ta' Jannar 2007 sal-31 ta' Diċembru 2013. Jistgħu imma, kif stipulat mill-Kapitolu 25.B.7 tal-Linji ta' Gwida għall-Għajnuna mill-Istat (22), ikunu suġġetti għal reviżjoni intermedja fl-2010.

Id-Deċiżjoni ma tillimitax il-poteri ta' l-Awtorità biex tirrevedi, f'każ ta' ħtieġa, il-mapep skond l-Artikolu 1(1) fil-Parti I tal-Protokoll 3 tal-Ftehim dwar is-Sorveljanza u l-Qorti, qabel l-aħħar tal-perjodu msemmi hawn fuq.

L-awtoritajiet ta' l-Iżlanda huma mfakkra li meta japplikaw l-iskemi reġjonali ta' l-għajnuna għall-bini tal-vapuri, ma jistax jinqabeż il-limitu massimu ta' għajnuna ta' 12,5 % għar-reġjuni ta' “l-Artikolu 61(3)(ċ)”, skond il-Kapitolu 24.B.3.3.6 tal-Linji ta' Gwida għall-Għajnuna mill-Istat (23) moqri flimkien mal-Kapitolu 45.B tal-Linji ta' Gwida għall-Għajnuna mill-Istat.

Il-limiti massimi ta' għajnuna proposti huma kumulattivi, jiġifieri jirreferu għal-limitu massimu ta' l-għajnuna reġjonali għall-investiment li ġejja mis-sorsi pubbliċi kollha u li tkun ingħatat għal proġett partikolari ta' investiment.

Barra minn hekk, l-għajnuna reġjonali għall-investiment m'għandhiex titħalla takkumula b'sostenn de minimis fir-rigward ta' l-istess spejjeż eliġibbli biex jiġu evitati l-intensitajiet massimi ta' għajnuna stabbiliti fil-Linji ta' Gwida għall-Għajnuna mill-Istat.

Kwalunkwe skema reġjonali ta' għajnuna li ma tibbenifikax minn eżenzjoni ta' kategorija u li tidħol fis-seħħ wara l-31 ta' Diċembru 2006 (24) għandha tiġi nnotifikata lill-Awtorità skond l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti.

Barra minn hekk, l-awtoritajiet ta' l-Iżlanda huma mfakkra li, f'konformità mal-Kapitolu 25.B.8 tal-Linji ta' Gwida għal-Għajnuna mill-Istat, kwalunkwe skema ta' għajnuna għar-reġjuni eżistenti li tikkuntempla l-għoti ta' għajnuna għall-investiment wara l-31 ta' Diċembru 2006 għandha, jekk ma tkunx tibbenifika minn eżenzjoni minħabba kategorija, tiġi emendata skond il-ħtieġa u tkun innotifikata lill-Awtorità skond l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti.

4. Konklużjoni

Il-mapep innotifikati tar-reġjuni megħjuna jirriflettu r-rekwiżiti stabbiliti fil-Kapitolu 25.B tal-Linji ta' Gwida għall-Għajnuna mill-Istat u l-Awtorità tista' tapprova l-mapep tar-reġjuni eliġibbli għall-għajnuna skond l-Artikolu 61(3)(ċ) tal-Ftehim dwar iż-ŻEE.

ADOTTAT DIN ID-DEĊIŻJONI:

Artikolu 1

L-Awtorità tas-Sorveljanza EFTA ddeċidiet li tapprova l-proposta għall-mapep tar-reġjuni megħjuna u l-intensitajiet massimi ta' għajnuna fl-Iżlanda skond kif innotifikat lill-Awtorità permezz ta' ittra li ġġib id-data ta' l-10 ta' Lulju 2006 (Okkorrenza Nru 380966), emendata bl-ittra li ġġib id-data tal-25 ta' Ottubru 2006 (Okkorrenza Nru 395420) u kkompletata mill-ittra ddatata s-16 ta' Novembru 2006. L-Annessi 1 u 3 ta' din id-Deċiżjoni, li fihom jidhru l-mapep ta' l-għajnuna reġjonali għall-Iżlanda għal matul il-perjodu bejn l-1 ta' Jannar 2007 u l-31 ta' Diċembru 2007 (l-Anness 1) u l-perjodu bejn l-1 ta' Jannar 2008 u l-31 ta' Diċembru 2013 (l-Anness 3) rispettivament jiffurmaw parti integrali mill-Kapitolu 25.B tal-Linji ta' Gwida għall-Għajnuna mill-Istat. L-Annessi 2 u 4 ta' din id-Deċiżjoni jelenkaw il-muniċipalitajiet kollha li huma eliġibbli għall-għajnuna reġjonali għall-perjodu bejn l-1 ta' Jannar 2007 u l-31 ta' Diċembru 2007 (l-Anness 2) u l-perjodu bejn l-1 ta' Jannar 2008 u l-31 ta' Diċembru 2013 (l-Anness 4).

Artikolu 2

Mingħajr preġudizzju għall-Artikolu 1(1) tal-Parti I tal-Protokoll 3 tal-Ftehim dwar is-Sorveljanza u l-Qorti, il-mapep tar-reġjuni eliġibbli għall-għajuna reġjonali għall-investiment għandhom ikunu applikabbli mill-1 ta' Jannar 2007 sal-31 ta' Diċembru 2013.

Artikolu 3

Din id-Deċiżjoni hija indirizzata lir-Repubblika ta' l-Iżlanda.

Artikolu 4

Il-verżjoni bl-Ingliż biss hija awtentika.

Magħmula fi Brussell fis-6 ta’ Diċembru 2006. Għall-Awtorità tas-Sorveljanza ta' l-EFTA, Bjørn T. GRYDELAND President Kristján Andri STEFÁNSSON Membru tal-Kulleġġ

(1) Minn hawn 'il quddiem imsejħa l-Awtorità.

(2) Minn hawn 'il quddciem imsejħa l-Ftehim dwar iż-ŻEE.

(3) Minn hawn 'il quddiem imsejħa l-Ftehim dwar is-Sorveljanza u l-Qorti.

(4) Il-Linji Gwida dwar l-applikazzjoni u l-interpretazzjoni ta' l-Artikoli 61 u 62 tal-Ftehim taż-ŻEE u l-Artikolu 1 tal-Protokoll 3 mal-Ftehim dwar is-Sorveljanza u l-Qorti, adottati u maħruġa mill-Awtorità tas-Sorveljanza ta' l-EFTA fid-19 ta' Jannar 1994, ippubblikati fil-ĠU 1994 L 231, is-Supplimenti taż-ŻEE 3.9.1994 Nru 32. Il-Linji ta' Gwida kienu emendati l-aħħar fil-25 ta' Ottubru 2006. Minn hawn 'il quddiem imsejħa l-Linji Gwida dwar l-Għajnuna mill-Istat. Il-Linji ta' Gwida għall-Għajnuna mill-Istat huma aċċessibbli fuq: http://www.eftasurv.int/fieldsofwork/fieldstateaid/guidelines/

(5) Il-Paragrafu (92)

(6) Skond id-definizzjoni mogħtija fid-dokument “Statistical regions in the EFTA countries in the candidate countries” (Ir-reġjuni statistiċi fil-pajjiżi ta' l-EFTA u l-pajjiżi kandidati) ippubblikat fl-2001 mill-Kummissjoni tal-Komunitajiet Ewropej u l-Uffiċċju ta' l-Istatistika tal-Komunitajiet Ewropej.

(7) Iċ-ċifra attwali hija 2.9 abitanti għal kull kilometru kwadru.

(8) Il-paragrafu (21).

(9) Iċ-ċifri tal-popolazzjoni huma msejsa fuq id-data dwar il-popolazzjoni stmata fl-1 ta' Ottubru 2006.

(*) Ekwivalenti Gross ta' l-Għotja

(10) Kif definit fl-Anness 1 tar-Regolament tal-Kummissjoni (KE) Nru 364/2004 tal-25 ta' Frar 2004 li jemenda r-Regolament (KE) Nru 70/2001. ĠU L 63, 28.2.2004, p. 22 inkorporat fil-Ftehim dwar iż-ŻEE permezz ta' l-Anness XV il-punt 1f) bid-Deċiżjoni tal-Kumitat Konġunt taż-ŻEE Nru 131/2004 ta' l-24.9.2004 (ĠU L 64, 10.3.2005, p. 67 u s-Suppliment taż-ŻEE Nru 12, p. 42), jew kwalunkwe regolament suċċessiv.

(11) Iċ-ċifri tal-popolazzjoni huma msejsa fuq id-data dwar il-popolazzjoni stmata fl-1 ta' April 2006.

(**) Ekwivalenti Gross ta' l-Għotja

(12) Kif definit fl-Anness 1 tar-Regolament tal-Kummissjoni (KE) Nru 364/2004 tal-25 ta' Frar 2004 li jemenda r-Regolament (KE) Nru 70/2001. ĠU L 63, 28.2.2004, p. 22 inkorporat fil-Ftehim dwar iż-ZEE permezz ta' l-Anness XV il-punt 1f) bid-Deċiżjoni tal-Kumitat Konġunt taż-ŻEE Nru 131/2004 ta' l-24.9.2004 (ĠU L 64, 10.3.2005, p. 67 u s-Suppliment taż-ŻEE Nru 12, p. 42), jew kwalunkwe regolament suċċessiv.

(13) Il-paragrafu (81).

(14) Il-paragrafu (85).

(15) Il-paragrafu (21).

(16) Il-paragrafu (37).

(17) Il-paragrafu (38).

(18) Il-paragrafu (21).

(19) Il-paragrafu (37).

(20) Il-paragrafu (37).

(21) Il-paragrafu (38).

(22) Il-paragrafu (89).

(23) Il-paragrafu (26(ċ)).

(24) Il-paragrafi (11) u (90) tal-Kapitolu 25.B tal-Linji ta' Gwida għall-Għajnuna mill-Istat.

ANNESS 1 MAPPA TA' L-GĦAJNUNA GĦAR-REĠJUNI 2007

ANNESS 2 LISTA TAL-MUNIĊIPALITAJIET INKLUŻI FIL-MAPPA TA' L-GĦAJNUNA GĦAR-REĠJUNI GĦALL-PERJODU TA' BEJN L-1 TA' JANNAR 2007 SAL-31 TA' DIĊEMBRU 2007 Reġjuni NUTS IV Muniċipalitajiet Reġjun tal-Punent (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Reġjun Westfjord (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Reġjun tal-Majjistral (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Reġjun tal-Grigal (Norðurland-eystra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Reġjun tal-Lvant (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Reġjun tan-Nofsinhar (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

ANNESS 3 MAPPA TA' GĦAJNUNA GĦAR-REĠJUNI GĦALL-PERJODU TA' BEJN L-1 TA' JANNAR 2008 SAL-31 TA' DIĊEMBRU 2013